《楝塘》
明代·陆深

甬东水树清深处，楝花风动黄梅雨。乔木由来世泽家，清溪合有高人主。

主人本是种德人，种成玉树高嶙峋。青骢白豸风霜古，紫诰金泥雨露新。

苦县遥宗元姓李，今代闻孙还柱史。弹压争知重有山，门庭不愧清于水。

绣斧银章使节归，摘花酿酒映斑衣。明堂正要求梁栋，坠子成林大十围。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。